《至荆州寄用中》
宋代·陈渊

前年携手东水门，秋月夜看黄流奔。匆匆别话苦不尽，鸣鸡吠犬催朝暾。

放船锁外望回骑，清泪滴滴如泉源。飘零可念浪萍散，得丧未把秋毫论。

闽山万叠阻归计，越国半年空断魂。

朅来璧水就朋友，闻子荆渚将鱼轩。尺书迢递忽寄我，消息久绝知生存。

妻孥同活似慰意，伏腊不给谁可言。但期君马当北首，岂谓我辔今南辕。

客乡邂逅不易得，想见妙语如春温。况闻迩来治经术，虫鱼琐细穷朝昏。

倾囊倒廪幸见□，不须羞涩时所尊。

作者简介：（?—1145）宋南剑州沙县人，字知默，世称默堂先生。初名渐，字几叟。早年从学二程，后师杨时。时以其深识圣贤旨趣，妻以女。高宗绍兴五年，以廖刚等言，充枢密院编修官。七年以胡安国荐，赐进士出身。九年除监察御史，寻迁右正言，入对论恩惠太滥。言秦桧亲党郑亿年有从贼之丑，为桧所恶。主管台州崇道观。有《墨堂集》。